‘TRUE’เดี้ยงขาดทุน2พันล.‘เอไอเอส’หรู
ทรูขาดทุนยับ 2,172 ล้านไตรมาส 2 ค่าใช้จ่ายการตลาดสูง แอดวานซ์ อินโฟร์ กำไร 8,713 ล้าน พุ่งขึ้น 42% ปันผล 2.87%
11 ส.ค. 2555

ทรูขาดทุนยับ 2,172 ล้านไตรมาส 2 ค่าใช้จ่ายการตลาดสูง แอดวานซ์ อินโฟร์ กำไร 8,713 ล้าน พุ่งขึ้น 42% ปันผล 2.87%
บริษัท ทรู คอร์ปอเรชั่น (TRUE) ขาดทุนหนักขึ้นถึง 2,172 ล้านบาทในไตรมาส 2 ปีนี้เพิ่มขึ้น 26% จากที่ขาดทุน 1,714 ล้านบาทในช่วงเดียวกันปีก่อน ทำให้ 6 เดือนปีนี้ขาดทุนสุทธิ 2,627 ล้านบาท พลิกจากกำไร 9,594 ล้านบาท
กลุ่มทรู รายงานว่า รายได้ไตรมาส 2 เติบโตเป็นที่น่าพอใจ ทั้งจากลูกค้า 3G+ ที่เพิ่มขึ้นมาก และจากบริการบรอดแบนด์ ทำให้มีรายได้จากการให้บริการโดยรวมจำนวน 1.5 หมื่นล้านบาท เพิ่มขึ้น 8.1% ส่วนใหญ่มาจากทรูมูฟ เอช
อย่างไรก็ตาม กำไรจากการดำเนินงานก่อนดอกเบี้ย ภาษี ค่าเสื่อมราคา และค่าตัดจำหน่าย หรืออีบิตดาในไตรมาส 2 ปี 2555 อ่อนตัวลง 5.9% จากไตรมาส 1 ปีนี้และลดลง 14.6% จากไตรมาสเดียวกันปีก่อน ส่วนใหญ่จากค่าใช้จ่ายทางการตลาดที่เพิ่มสูงขึ้น ใน 3 ธุรกิจหลักเพื่อเพิ่มจำนวนลูกค้าใหม่ และช่วยกระตุ้นให้ลูกค้ามีการใช้งานเพิ่มขึ้นเนื่องจากเป็นช่วงโลว์ซีซัน
นอกจากนี้ บริษัทยังมีผลขาดทุนจากอัตราแลกเปลี่ยน จำนวน 466 ล้านบาท ซึ่งส่วนใหญ่เป็นผลขาดทุนทางบัญชีที่ยังไม่เกิดขึ้นจริง
ด้านบริษัท แอดวานซ์ อินโฟร์ เซอร์วิส (ADVANC) เผยไตรมาส 2 ปีนี้กำไรสุทธิ 8,713 ล้านบาท เพิ่มขึ้น 42% และรวม 6 เดือนเติบโต 42% มีกำไรสุทธิ 17,639 ล้านบาท 
ดังนั้น คณะกรรมการจึงมีมติให้นำกำไรสุทธิต่อหุ้นทั้งหมด 5.93 บาท จ่ายเงินปันผลให้กับผู้ถือหุ้นคิดเป็นอัตราผลตอบแทนปันผล 2.87% จากราคาหุ้น 206 บาท